	[image: ]
	[image: C:\Users\Τάκης Βοΐλας\Documents\logo1.png]



	[image: ]
	[image: C:\Users\Τάκης Βοΐλας\Documents\logo1.png]



	[bookmark: _GoBack]Διάλεξη Γιώργου Γεωργή

Η υγειονομική πολιτική του Ιωάννη Καποδίστρια

στο Σπίτι της Κύπρου

Παρουσία του Πρέσβη της Κυπριακής Δημοκρατίας, κ. Κυριάκου Κενεβέζου, και μεγάλου ακροατηρίου, ολοκληρώθηκε, την Τετάρτη 16 Δεκεμβρίου 2015, στο Σπίτι της Κύπρου, ο κύκλος διαλέξεων, που συνδιοργάνωσαν το Σπίτι της Κύπρου και η Εταιρεία Μελέτης Έργου Ιωάννη Καποδίστρια, με τον γενικό τίτλο: «Ο Ιωάννης Καποδίστριας συναντά την Ιστορία», με τη διάλεξη του Αναπληρωτή Καθηγητή Νεότερης Ιστορίας του Πανεπιστημίου Νεάπολις Πάφου, πρώην Πρέσβη της Κυπριακής Δημοκρατίας, Γιώργου Γεωργή, ο οποίος μίλησε με θέμα Η υγειονομική πολιτική του Ιωάννη Καποδίστρια. 
Τον ομιλητή παρουσίασαν και καλωσόρισαν στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, και ο Νομικός, Καθηγητής στο Ελεύθερο Πανεπιστήμιο «Αδαμάντιος Κοραής» στη Χίο, ιδρυτής και Πρόεδρος της Εταιρείας Μελέτης Έργου Ιωάννη Καποδίστρια κ. Ανδρέας Κούκος.
Ο Ιωάννης Καποδίστριας, όπως ανέφερε ξεκινώντας την ομιλία του ο κ. Γεωργής, είχε σπουδάσει Ιατρική στην Πάντοβα και είχε, μάλιστα, ασκήσει, για λίγο, το επάγγελμα του χειρουργού ιατρού στην Κέρκυρα, όπου το πρώτο αξίωμα που ανέλαβε ήταν του Διευθυντή του Στρατιωτικού Νοσοκομείου.
Ως πρώτος Κυβερνήτης της Ελληνικής Πολιτείας, ανάμεσα στα μεγάλα προβλήματα, που είχε να αντιμετωπίσει με την ανάληψη των καθηκόντων του, ήταν και εκείνο της υγείας. Σύμφωνα με τον κ. Γεωργή ο Ιωάννης Καποδίστριας θεωρούσε την υγεία κοινωνικό αγαθό και βασικό μέλημα του αποτέλεσε η περίθαλψη των τραυματιών και των ασθενών, η πρόληψη και η παρεμπόδιση των επιδημιών και η βελτίωση των συνθηκών υγιεινής. Ιατρός ο ίδιος, ο Κυβερνήτης είχε ευαισθησία, γνώση και γνώμη για την κρίσιμη κατάσταση και, παρόλο που δεν πρόλαβε να διαμορφώσει μια συγκροτημένη πολιτική στον τομέα της υγείας, διαχειρίστηκε και προσπάθησε να αντιμετωπίσει τα άμεσα προβλήματα, αξιοποιώντας το επιστημονικό (ντοτόρους) και εμπειρικό (γιατροχειρούργους) ιατρικό δυναμικό που είχε στη διάθεσή του.
Αμέσως μετά την άφιξή του αναγκάστηκε να διαχειριστεί την επιδημία πανώλης που μάστιζε πολλές περιοχές της Ελλάδας, λαμβάνοντας περιοριστικά και προληπτικά μέτρα και οργανώνοντας μονάδες όπως το «Υγειονομείον ΄Υδρας». Για την αντιμετώπιση της κατάστασης στην ηπειρωτική Ελλάδα ζήτησε τη συνδρομή όλων των Ελλήνων και φιλελλήνων ιατρών , συμπεριλαμβανομένου και του Ελβετού Louis André Gosse που ενεργούσε και ως σύμβουλος και συνεργάτης του Καποδίστρια στην οργάνωση της υγειονομικής μέριμνας. Όπως συμπερασματικά ανέφερε ο κ. Γεωργής, ο Κυβερνήτης προσπάθησε να υλοποιήσει πολλές από τις εισηγήσεις του για ένα σύγχρονο σύστημα υγείας. Η καποδιστριακή φροντίδα για την υγεία πέρα από την αντιμετώπιση των επιδημιών, την ίδρυση των υγειονομείων, των λοιμοκαθαρτηρίων και των υγειονολιμεναρχείων εκφράστηκε και με την οργάνωση του πρώτου εθνικού νοσοκομείου στο Ναύπλιο, την ίδρυση κεντρικού φαρμακείου, την αξιοποίηση του υπάρχοντος ιατρικού δυναμικού την κωδικοποίηση μέτρων προληπτικής υγιεινής και την έκδοση μιας σειράς διαταγμάτων  για τη δημόσια υγεία.
Ακολούθησε ενδιαφέρουσα συζήτηση με τη συμμετοχή του ακροατηρίου.
Με την επιτυχή ολοκλήρωση του πρώτου κύκλου της γόνιμης αγαστής και δημιουργικής συνεργασίας του Σπιτιού της Κύπρου με την Εταιρεία Μελέτης Έργου Ιωάννη Καποδίστρια, και στο περιθώριο της διάλεξης του κ. Γεωργή, η κ. Παναγίδου και ο κ. Κούκος προανήγγειλαν την από κοινού διοργάνωση ενός νέου  κύκλου ανοιχτών διαλέξεων που θα συμβάλουν στην έρευνα και τη μελέτη των τεσσάρων αιώνων, σε Ελλάδα και Κύπρο, από την περίοδο της Τουρκοκρατίας έως και τον Ελληνοτουρκικό Πόλεμο του 1897, με επιμέρους στόχους τη διάχυση των επιστημονικών γνώσεων, την ενθάρρυνση της διεξαγωγής επιστημονικής δραστηριότητας μεταπτυχιακών φοιτητών στην Ελλάδα και την Κύπρο, την ενημέρωση και εξοικείωση του κοινού στην Ιστορία και την έκδοση  εισηγήσεων και εργασιών.

17 Δεκεμβρίου 2015
	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



	ΠΡΕΣΒΕΙΑ ΚΥΠΡΙΑΚΗΣ ΔΗΜΟΚΡΑΤΙΑΣ   Μορφωτικό Γραφείο  ΣΠΙΤΙ ΤΗΣ ΚΥΠΡΟΥ

	Δ: Ξενοφώντος 2Α, 105 57Αθήνα
	Τ: 2103734934
	F: 2103734904
	E: spiticy@otenet.gr
	W: www.spititiskyprou.gr



image1.jpeg
ETAIPEIA MEAETHZ EPTOY
TOANNH KAITTOAISTPIA




image2.jpeg




image3.png
Wz
Kyneay

Mopowtikd Mpaweio Kunplakic MpeoBeiac




